《寓栗坪茅屋》
清代·贺贻孙

结茅天半渺无涯，静夜空山绝物华。梦里风声翻纸帐，雨边萤影落镫花。

青精味易和粗饭，绿柏香难斗苦茶。独喜埋名今渐久，无人问字到山家。

作者简介：明末清初江西永新人，字子翼。明季诸生，与万茂先、陈士业、徐巨源、曾尧臣辈结社豫章。明亡，遂不出。清顺治初，学使慕其名，特列贡榜，避不就。巡按御史笪重光欲举应鸿博，贻孙逃入深山，剪发衣僧服，自此不知所终。所作《激书》，颇多精到之论。另有《易触》、《诗触》、《诗筏》、《骚筏》、《水田居士集》。